Billings waarsku Proteas teen onverskrokke EngelseBen Stokes en Brendon McCullum. Foto: Ian Kington/AFP. “Bazball” is die naam wat die Britse media gebruik om Engeland se aggressiewe benadering onder die leierskap van Ben Stokes en Brendon McCullum te beskryf. Selfs al het die Proteas reeds telkemale in die aanloop tot die toetsreeks gesê dat hulle hulself nie veel aan al die bohaai steur nie, het hulle in die opwarmingswedstryd teen ’n Engeland A-span eerstehandse ervaring van “bazball-krieket” opgedoen. Engeland se naasbeste kolwers het 672 lopies teen ’n tempo van meer as vyf lopies per boulbeurt gemoker om die kragmeting met ’n beurt en 56 lopies te wen. Toegegee, die Suid-Afrikaners was sonder die dienste van Anrich Nortjé, Kagiso Rabada en Lungi Ngidi, maar Marco Jansen, Glenton Stuurman en Keshav Maharaj het gesukkel om die Engelse kolwers in toom te hou. Veral Maharaj het onder die flitsende kolwe deurgeloop. Suid-Afrika se eerstekeusedraaier het 169 lopies in sy 22 boulbeurte afgestaan. Sam Billings – wat Engeland A in die opwarmingswedstryd aangevoer het – het die Proteas intussen gewaarsku om nie die bazball-strategie as ’n goedkoop publisiteitsfoefie af te maak nie. Dít al het McCullum self ook nie juis ooghare vir die etiket nie. “Ons het pas ’n internasionale span ordentlik ore aangesit terwyl ons teen 5.74 lopies per boulbeurt gekolf het. Dit sal dom wees om so iets te ignoreer,” het Billings aan Daily Mail gesê. “As dit nie ’n wekroep is nie, dan weet ek nie. Dit hang natuurlik van hulle af, maar ek glo dat dit ’n duidelike voorbeeld was van hoe Engeland voortaan sy krieket sal speel. Terselfdertyd het ons ook gewys dat ons spelers oor die nodige vaardighede beskik om die wedstrydplan deur te voer.” Op sy beurt het Dean Elgar aangedui dat die Suid-Afrikaners glad nie van plan is om vir die Engelse terug te staan nie. “Engeland is ’n trotse krieketnasie en ek het respek vir hulle. Maar ek weet dat hulle beslis geklop kan word. Ek is nie hier om tweede viool te speel nie; ek is hier om ’n reeks te wen,” het die Protea-kaptein gesê.